

PROJEKTS uz 29.08.2025.

vēlamais izskatīšanas datums:

tuvākajā domes sēdē

sagatavotājs un ziņotājs: V.Kuks

LĒMUMS

Ādažos, Ādažu novadā

2025. gada . septembrī **Nr.**«DOKREGNUMURS»

**Par Ādažu novada pašvaldības domes piekrišanu zemes Robežu ielā 11, Garciemā iegūšanai īpašumā**

Ādažu novada pašvaldības dome izskatīja Krievijas Federācijas pilsones [Vārds, Uzvārds], deklarētā adrese: […] (turpmāk - Iesniedzēja), 26.08.2025. iesniegumu (pašvaldības reģ. Nr. ĀNP/1-11-1/25/4947) ar lūgumu izsniegt izziņu par Ādažu novada pašvaldības domes piekrišanu nekustamā īpašuma Robežu iela 11, Garciems, Carnikavas pag., Ādažu nov., zemes 842 m2 platībā reģistrācijai zemesgrāmatā saskaņā ar likuma “Par zemes privatizāciju lauku apvidos” 30. pantā noteikto darījumu izskatīšanas kārtību.

Izvērtējot pašvaldības rīcībā esošo informāciju un ar lietu saistītos apstākļus, tika konstatēts:

1. Nekustamā īpašuma zemesgabals ierakstīts Rīgas rajona tiesas Carnikavas pagasta zemesgrāmatas nodalījumā Nr. 3043 un Nekustamā īpašuma valsts kadastra informācijas sistēmā tam reģistrēts nekustamā īpašuma lietošanas mērķis “Individuālo dzīvojamo māju apbūve”, lietošanas mērķa kods 0601.
2. Saskaņā ar 19.05.2025. Dāvinājuma līgumu (saņemts pašvaldībā 28.08.2025), [Vārds, Uzvārds] dāvina Iesniedzējai (savai mātei) nekustamā īpašuma Robežu iela 11, Garciems, Carnikavas pag., Ādažu nov., sastāvā ietilpstošu apbūvētu zemesgabalu 842 m2 platībā ar zemes vienības kadastra apzīmējumu 8052 008 1196.
3. Zemesgabals, atbilstoši Carnikavas novada teritorijas plānojumam 2018.-2028. gadam (turpmāk - teritorijas plānojums), atrodas Savrupmāju apbūves teritorijā (DzS3). Tā noteikta, lai nodrošinātu mājokļa funkciju savrupam dzīvesveidam, paredzot atbilstošu infrastruktūru, un tās galvenais izmantošanas veids ir vasarnīcu un dārza māju apbūve.
4. Uz Zemesgabalu neattiecas likuma „Par zemes privatizāciju lauku apvidos” 29. panta otrajā daļā minētie ierobežojumi. Iesniegumā norādītais Zemesgabala turpmākās izmantošanas mērķis nav pretrunā ar teritorijas plānojumu.
5. Starptautisko un Latvijas Republikas nacionālo sankciju likuma 5. panta otrās daļas prasību izpildei SIA “Lursoft” 28.08.2025. tika pārbaudītas ziņas par Iesniedzēju. Subjekts sankciju sarakstos nav atrasts.
6. 2025. gada 3. jūlijā stājās spēkā Nacionālo drošību apdraudošu darījumu ierobežošanas likums (turpmāk – Ierobežošanas likums), kura 2. panta 2. punkts nosaka aizliegumu iegūt nekustamo īpašumu vai tā daļu Latvijas Republikā, cita starpā, Krievijas Federācijas pilsoņiem. Pārejas noteikumu 1. punkts paredz, ka šā likuma [2.](https://likumi.lv/ta/id/361619#p2) pantā minētajām personām, kas noslēgušas darījumus vai uzsākušas mantojuma lietu pirms šā likuma stāšanās spēkā, ir tiesības triju mēnešu laikā no šā likuma spēkā stāšanās dienas vai mantojuma apliecības saņemšanas dienas iesniegt dokumentus tiesību uz nekustamo īpašumu nostiprināšanai zemesgrāmatā. Darījums, kas šajā termiņā nav ierakstīts zemesgrāmatā, nav spēkā.
7. Ierobežošanas likuma 4. pantā ir noteikti izņēmuma gadījumi, uz kādiem šī likuma 2. pantā noteiktie aizliegumi nav attiecināmi, un konkrēti, šī panta pirmās daļas 5. punkta izpratnē Krievijas Federācijas pilsonis var iegūt nekustamo īpašumu vai tā daļu, ja tas ir kā vienīgais dzīvošanai paredzētais nekustamais īpašums, un attiecīgajam pilsonim Latvijā ir piešķirts Eiropas Savienības pastāvīgā iedzīvotāja statuss vai ir derīga pastāvīgās uzturēšanās atļauja, kas izdota līdz šā likuma spēkā stāšanās dienai.
8. Pamatojoties uz pašvaldības rīcībā esošo informāciju, Iesniedzējai 21.02.2025. izsniegta pastāvīgās uzturēšanās atļauja Nr. UA2253276, ar derīguma termiņu no 21.02.2025. līdz 28.02.2030. Iesniedzēja iesniegums domes piekrišanas saņemšanai īpašuma iegūšanai iesniegta 26.08.2025.
9. Likumdevēja griba tiesību normas piemērošanā attiecībā par “vienīgā dzīvošanai paredzētā nekustamā īpašuma” interpretēšanu ir vērtēta Latvijas Republikas 14. Saeimas Juridiskās komisijas 12.06.2025. sēdes protokolā Nr. 141.1.9/3-36-14/25[[1]](#footnote-1), kad likumprojekta 4. panta pirmo daļu 3. lasījumam tika nolemts papildināt ar 5. punktu šādā redakcijā: *“5) kā vienīgo dzīvošanai paredzētu nekustamo īpašumu, ja tam* *Latvijā ir piešķirts Eiropas Savienības pastāvīgā iedzīvotāja statuss vai ir derīga pastāvīgās* *uzturēšanās atļauja, kas izdota līdz šā likuma spēkā stāšanās dienai.”*. Minētā sakarā tika ņemts vērā apsvērums un mērķis – vienīgā mājokļa aizsardzība, kas ir arī Satversmē noteiktās tiesības un, ievērojot, ka izskatāmajā likumprojektā tiek lietots termins *“nekustamais* *īpašums”*, tas tiek lietots arī priekšlikumā, ar to saprotot mērķi – dzīvošanai/mājoklim. Tiesību norma kā primāro uzsver cilvēka tiesības uz mājokli.
10. No Protokolā fiksētā izriet, ka netiek vērtēts, kādi īpašumi personai ir bijuši, bet tiek sargāta mājokļa tiesība – personai iegūt vienīgo dzīvesvietu, ja tai ir šāda vajadzība. Juridiskā biroja ieskatā normai ir jābūt tādai, kas pieļautu pietiekami plašu gadījumu aizsardzību un nepieļautu interpretācijas, kas kaut kādā veidā ierobežo vai pārāk paplašina [tiesības] iegūt nekustamos īpašumus.
11. Ievērojot iepriekšminēto un to, ka pašvaldībai nav iespējas publiskajos datu reģistros pārliecināties par to, vai nekustamais īpašums Robežu ielā 11, Garciemā, Carnikavas pag., Ādažu nov. (kadastra Nr. 8052 008 1964) ir vienīgais dzīvošanai paredzētais nekustamais īpašums Iesniedzējai, domes pieņemtā lēmuma spēkā esamības fakts ir sasaistāms ar Ierobežošanas likuma pārejas noteikumos minēto termiņu, pie nosacījuma, ja attiecībā uz Iesniedzēju neizpildās šī likuma 4. panta pirmās daļas 5. punktā minētie izņēmumi.

Pamatojoties uz likuma “Par zemes privatizāciju lauku apvidos” 28. panta ceturto daļu, 29. panta otro daļu, 30. panta pirmo un otro daļu, Nacionālo drošību apdraudošu darījumu ierobežošanas likuma 2. panta 2. punktu un pārejas noteikumu 1. punktu, Ādažu novada pašvaldības dome

**NOLEMJ:**

1. Izsniegt Krievijas Federācijas pilsonei [Vārds, Uzvārds], personas kods […], izziņu par Ādažu novada pašvaldības domes piekrišanu iegūt īpašumā nekustamā īpašuma Robežu ielā 11, Garciemā, Carnikavas pag., Ādažu nov. (kadastra Nr. 8052 008 1196), zemesgabalu 842 m2 platībā, zemes vienības kadastra apzīmējums 8052 008 1196, vasarnīcas uzturēšanai.
2. Pašvaldības Centrālas pārvaldes Nekustamā īpašuma nodaļai sagatavot 1. punktā noteikto izziņu un pēc pašvaldības nodevas samaksas izsniegt iesniedzējam.
3. Noteikt, ka šis lēmums zaudē spēku, ja tas netiek izpildīts Ierobežošanas likuma Pārejas noteikumu 1. punktā minētajā termiņā.
4. Šī lēmuma 3. punkts netiek piemērots, ja uz [Vārds, Uzvārds] nav attiecināmi Ierobežošanas likumā noteiktie ierobežojumi nekustamā īpašuma vai tā daļas iegūšanai īpašumā atbilstoši šī likuma 4. panta pirmās daļas 5. punktam.
5. Lēmumu var apstrīdēt Administratīvajā rajona tiesā Baldones iela 1A, Rīga, LV-1007, mēneša laikā no tā spēkā stāšanās dienas (paziņošanas dienas adresātam).
6. Lēmuma izpildes kontroli veikt pašvaldības izpilddirektora vietniecei.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Izsniegt norakstus:

@: NĪN, GRN, IDRV

Vollijs Kuks, t. 24114151

1. Skat. <file:///C:/Users/user/Downloads/PR_2025_06_12_1040_JK.pdf> [↑](#footnote-ref-1)